text: Festarrangører bruger kritisk TV-indslag som festreklame
  29 juni 2014 kl. 10.05
  TV SYDs kritiske dækning af eventet Party On Rømø forhindrer ikke arrangørerne i at bruge TV-indslaget som reklame.
  Arrangørerne af Party On Rømø undlader at skrive, at en camperende familie pludselig tog hjem på grund af støjen fra Party On Rømø's fest på øen natten til lørdag.
  Til gengæld reklamerer arrangørerne i et facebookopslag med, at deres syv uger lange festkoncept nu er bredt ud til hele landet efter et indslag i TV SYD.
  "HELE DAAANMARK VEEED DET!" står der lørdag på facebooksiden Party On Rømø.
  "NYHEDERNE FORTALTE DET NEMLIG I AFTES... 
  VI ER DANMARKS STØRSTE FEST KONCEPT!" lyder teksten til opslag med et stort billede af TV SYDs studievært inde på facebooksiden Party On Rømø.
  I TV SYDs indslag fremgik det ellers, at øens turistchef, flere gæster og forpagteren af Lakolk Strandcamping er frustrerede over, at de unge indtager øen. De frygter, at det skader turismen.
  Party On Rømø holder fest på øen hver aften de næste syv uger.
  